b'\n_START_ARTICLE_\nTom Clancy\n_START_SECTION_\nLapsuus ja nuoruus\n_START_PARAGRAPH_\nThomas Leo Clancy Jr. syntyi 12. huhtikuuta 1947 Baltimore Countyn kaupungissa Marylandiss\xc3\xa4, Yhdysvalloissa. Clancy opiskeli Loyola Blakefield Jesuit Schoolin katolisessa koulussa. Alun perin h\xc3\xa4n opiskeli fysiikkaa, mutta omien sanojensa mukaan h\xc3\xa4n menetti kiinnostuksensa tieteisiin ja aloitti englannin kielen opiskelun. H\xc3\xa4n valmistui collegesta vuonna 1969 ja ryhtyi vakuutusvirkailijaksi. Koska ammatti ei kuitenkaan osoittautunut erityisen tuottoisaksi, Clancy p\xc3\xa4\xc3\xa4tti hy\xc3\xb6dynt\xc3\xa4\xc3\xa4 englannin kielen opintojaan ja ryhtyi j\xc3\xa4nnityskirjailijaksi.\n_START_SECTION_\nUra\n_START_PARAGRAPH_\nClancyn esikoisteos vuodelta 1984 oli j\xc3\xa4nnityskirja Punaisen lokakuun mets\xc3\xa4stys, joka osoittautui maailmanlaajuisesti suureksi myyntimenestykseksi ja teki Clancysta kuuluisan. Clancy yst\xc3\xa4vystyi Harpoon -pelisarjan kehitt\xc3\xa4j\xc3\xa4n Larry Bondin kanssa ja joka my\xc3\xb6s tarkisti faktoja t\xc3\xa4m\xc3\xa4n kirjoissa. Myrsky nousee -kirjaa varten Bond teki Harpoon -peliin skenaarion, jota he pelasivat alan asiantuntijoiden kanssa. Kirjan julkaisu vuonna 1986 sai hyv\xc3\xa4\xc3\xa4 palautetta._NEWLINE_H\xc3\xa4n jatkoi uraansa kirjailijana muilla myyntimenestyksiksi osittautuneilla j\xc3\xa4nnityskirjoilla, kuten N\xc3\xa4kym\xc3\xa4t\xc3\xb6n vihollinen, Isku Kolumbiaan, Peloista pahin ja Kunniavelka. Koska Clancyn kirjoittamat teokset saavuttivat suuren suosion kylm\xc3\xa4n sodan loppuvaiheessa, h\xc3\xa4nen nimest\xc3\xa4\xc3\xa4n on tehty br\xc3\xa4ndi, jonka turvin useat tuntemattomammat j\xc3\xa4nnityskirjailijat ovat julkaisseet omia teoksiaan. Clancyn teoksista on my\xc3\xb6s tehty elokuvasovituksia (mm. Punaisen lokakuun mets\xc3\xa4stys, Isku Kolumbiaan) ja tietokonepelej\xc3\xa4 (mm. Red Storm Rising, Rainbow Six, Splinter Cell, Ghost Recon, Tom Clancy\xe2\x80\x99s EndWar)._NEWLINE_Useimmissa Clancyn kirjoittamissa teoksissa on p\xc3\xa4\xc3\xa4henkil\xc3\xb6n\xc3\xa4 CIA-virkailija Jack Ryan, josta teoksessa Kunniavelka tulee Yhdysvaltain presidentti. Toinen huomattava p\xc3\xa4\xc3\xa4henkil\xc3\xb6 on CIA:n kentt\xc3\xa4agentti John Clark, joka kirjoissa yst\xc3\xa4vystyy Ryanin kanssa. Kirjoissa seurataan heid\xc3\xa4n toimintaansa kylm\xc3\xa4n sodan loppuvuosista ja Neuvostoliiton romahtamisesta aina nykyaikaan ja terrorismin vastaiseen sotaan. Teokset sijoittuvat Clancyn luomaan fiktiiviseen nykymaailmaan, jota p\xc3\xa4\xc3\xa4henkil\xc3\xb6iden toiminta on muokannut hieman erilaiseen suuntaan kuin mihin todellinen kehitys on johtanut; t\xc3\xa4h\xc3\xa4n kuuluvat muiden muassa kuvitteelliset suurvaltojen v\xc3\xa4liset sodat._NEWLINE_Clancy on perustanut Red Storm Entertainment -yhti\xc3\xb6n vuonna 1996 Doug Littlejohnsin ja Steve Reidin kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nTom Clancy oli naimisissa kahdesti. Vuonna 1969 h\xc3\xa4n meni naimisiin Wanda Thomasin kanssa ja sai avioliitosta t\xc3\xa4m\xc3\xa4n kanssa nelj\xc3\xa4 lasta, mutta he p\xc3\xa4\xc3\xa4tyiv\xc3\xa4t avioeroon vuonna 1998. Vuodesta 1999 l\xc3\xa4htien Clancy oli naimisissa Alexandra Marie Llewellynin kanssa._NEWLINE_Clancy oli poliittiselta kannaltaan Yhdysvaltain republikaanisen puolueen kannattaja ja h\xc3\xa4n mm. tuki George W. Bushia presidenttin\xc3\xa4. Silti h\xc3\xa4n vastusti Irakin sotaa yhdess\xc3\xa4 Yhdysvaltain merijalkav\xc3\xa4en kenraalin Anthony Zinnin kanssa.'